Návrh

na zrušenie úlohy B.13. uznesenia vlády Slovenskej republiky  č. 779 zo  6. októbra 2005, predložiť na rokovanie vlády návrh na odštátnenie vybraných príspevkových organizácií v pôsobnosti Ministerstva pôdohospodárstva SR vrátane kvantifikácie dopadov na štátny rozpočet.

	Uznesenie vlády Slovenskej republiky číslo 779 zo  6. októbra 2005 k dodatku návrhu rozpočtu verejnej správy na roky 2006 až 2008 

Úloha  B. 13.

predložiť na rokovanie vlády návrh na odštátnenie vybraných príspevkových organizácií v pôsobnosti Ministerstva pôdohospodárstva SR vrátane kvantifikácie dopadov na štátny rozpočet 

      Termín: do 31. októbra 2005

Zdôvodnenie návrhu na zrušenie úlohy:

Pre nedostatočný časový priestor potrebný na komplexné spracovanie materiálu bol na základe návrhu ministerstva pôdohospodárstva, predsedom vlády SR odsúhlasený presun termínu splnenia úlohy do 30. júna 2006. Materiál bol v druhej polovici júna pripravený na predloženie vláde SR, k čomu nedošlo z dôvodu konania predčasných parlamentných volieb. 
	Ministerstvo pôdohospodárstva SR sa priebežne zaoberalo analýzou hospodárenia príspevkových organizácií a v záujme rozbehnutia transformačného procesu predložilo na rokovanie vlády SR koncom novembra 2005 zoznam príspevkových organizácií navrhnutých na premenu na neziskové organizácie poskytujúce všeobecne prospešné služby. Tento „zoznam“ vláda schválila 30. novembra 2005 uznesením č. 937/2005 a uložila ministrovi pôdohospodárstva a ministrovi hospodárstva zabezpečiť transformačný proces do 31. decembra 2006.
	Týmto Ministerstvo pôdohospodárstva SR splnilo prvú časť úlohy vyplývajúcu z bodu B. 13. uznesenia vlády SR č. 779/2005 bez kvantifikácie dopadov na štátny rozpočet. Pri zhodnotení dopadu premeny vybraných príspevkových organizácii na neziskové organizácie rezort od roku 2007 už  neráta s ich inštitucionálnym financovaním a predpokladá úsporu výdavkov určenú na financovanie príspevkových organizácií. Súčasťou transformačného procesu je aj vypracovanie transformačných projektov, ktoré okrem iných údajov obsahujú aj predpoklady celkového hospodárenia novej neziskovej organizácie a spôsob financovania neziskovej organizácie ústredným orgánom.
	Vzhľadom na vyššie uvedené a prebiehajúci transformačný proces  úloha v bode B. 13.  uznesenia vlády SR č. 779 zo 6. októbra 2005 uložená  ministrovi pôdohospodárstva  je neaktuálna.
	Predkladaný materiál nemá finančný, ekonomický, environmentálny vplyv na spoločnosť, ani negatívny vplyv na zamestnanosť obyvateľstva.